E-5254/2009

Mál þetta, sem var dómtekið 22. þessa mánaðar, var höfðað 15. desember 2009.

Stefnandi er Einingaverksmiðjan ehf., Breiðhöfða 10, Reykjavík.

Stefndi er þrotabú S12 bygginga ehf., Skeiðarási 12, Garðabæ.

Stefnandi krefst þess að stefnda verði gert að greiða honum skuld að fjárhæð 1.662.414 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 6. maí 2009 til greiðsludags. Þá krefst hann málskostnaðar.

Stefndi kefst sýknu af kröfu stefnanda og málskostnaðar.

Undir rekstri málsins var nafni stefnda, Ris ehf., breytt í S12 byggingar ehf. Bú S12 bygginga ehf. var tekið til gjaldþrotaskipta 9. september sl. og hefur þrotabúið tekið við aðild að málinu samkvæmt 3. mgr. 22. gr. laga nr. 91/1991 um meðferð einkamála.

I

Stefnandi höfðaði mál þetta til heimtu skuldar vegna viðskipta aðila, en stefnandi, sem sérhæfir sig í framleiðslu forsteyptra eininga til byggingaframkvæmda, seldi stefnda vörur og þjónustu. Var stefndi í reikningsviðskiptum við stefnanda. Stefndi kveðst hafa sent stefnanda reikninga á útgáfudegi og engar athugasemdir hafi verið gerðar við reikningana. Krafan byggi á reikningsyfirliti, en samkvæmt því hafi 1.662.414 krónur verið ógreiddar þann 6. maí 2009 og sé það stefnufjárhæðin. Þar sem skuldin hafi ekki fengist greidd hafi reynst nauðsynlegt að höfða mál þetta.

Stefnandi kveðst byggja á að stefnda sé skylt að greiða fyrir þá vöru og þjónustu sem stefnandi hafi sannanlega látið stefnda í té að hans beiðni. Um lagarök fyrir kröfum sínum vísar stefnandi til meginreglna kröfuréttar um efndir fjárskuldbindinga og skuldbindingargildi loforða. Einnig er vísað til meginreglna kröfuréttar um greiðslu kaupverðs eins og þær birtist til að mynda í ákvæðum laga nr. 50/2000 um lausafjárkaup, aðallega 45., 47., 49., 51. og 52. gr. Kröfu um dráttarvexti styður stefnandi við lög nr. 38/2001 um vexti og verðtryggingu og kröfu um málskostnað við 1. mgr. 130. gr. laga nr. 91/1991 um meðferð einkamála. Um varnarþing er vísað til 33. gr. laga nr. 91/1991.

II

Í greinargerð stefnda kemur fram að aðilar málsins hafi átt með sér viðskipti vegna byggingar stefnda á íþróttamannvirkjum við Kaplakrika í Hafnarfirði. Stefndi hafi að langmestu leyti staðið við greiðsluskuldbindingar sínar gagnvart stefnanda, en telji að eftirstöðvarnar eigi að falla niður, þar sem stefndi eigi gagnkröfu á hendur stefnanda fyrir a.m.k. stefnufjárhæðinni.

Í samningi aðila komi fram upplýsingar um forsteyptar sætiseiningar sem stefnandi skyldi verða stefnda úti um. Þegar að afhendingu hafi komið í júlí 2008 hafi hins vegar komið í ljós að einingarnar hafi verið haldnar ágöllum og hafi þurft að skila þeim daginn eftir þannig að stefnandi gæti gert bragarbót á því sem aflaga hefði farið. Nemi fjártjón stefnda vegna þessa galla hærri fjárhæð en stefnufjárhæð málsins og beri því að sýkna stefnda af framkominni kröfu.

Til þess sé að líta að þegar einingarnar hafi verið hafnar hafi þurft að hífa öllum einingunum út og keyra þær til baka til stefnanda. Stefnandi hafi séð um aksturinn en stefndi um aðra starfsmenn og krana til verksins. Sundurliðist krafa stefnda þannig:

1. Fimm menn í tvo daga – tíu tímar á hvern starfsmann (2x5x10x5.500=550.000) eða alls 550.000 krónur.

2. Verkstjóri í tvo daga – tíu tímar (2x10x6.500=130.000) eða alls 130.000 krónur.

3. Krani í 20 klst. pr. 35.000 eða 700.000 krónur.

4. Tafatími vegna gallaðrar vöru 50 klst. x 5.500 eða 275.000 krónur.

5. Afsláttur vegna gallaðrar vöru, sem stefndi telur hæfilegan 15% af 8.000.000 krónum eða alls 1.200.000 krónur.

Samtals nemi því fjártjón stefnda vegna galla 2.855.000 kónum, auk virðisaukaskatts. Þá sé þess að geta að stefnandi virðist ranglega hafa bókað greiðslu stefnda sem 4.900.000 krónur þegar stefndi hafi innt af hendi 5.000.000 krónur. Verði því ekki annað séð en að sýkna beri stefnda af kröfu stefnanda í málinu.

Málskostnaðarkrafa stefnda er byggð á 130. gr. laga nr. 91/1991 um meðferð einkamála.

III

Stefnandi lagði fram sókn í málinu, með vísan til 3. mgr. 96. gr. laga nr. 91/1991. Kemur þar fram að hann hafni gagnkröfu stefnda. Ekki hafi verið sýnt fram á galla eða umfang tjóns og sé gagnkrafa stefnda stórlega vanreifuð. Engin gögn séu lögð fram til stuðnings kröfunni og ekki hafi verið óskað dómkvaðningar matsmanna. Sérstaklega sé bent á að stefndi segi að bætt hafi verið úr ætluðum göllum á einingum sem stefnandi hafi afhent en engu að síður sé krafist afsláttar vegna þeirra. Þá hafi stefndi ekki fært fram gögn um að hann hafi greitt umfram þær 4.900.000 krónur sem stefnandi hafi tekið tillit til við framsetningu kröfu sinnar.

IV

Við fyrirhugaða aðalmeðferð málsins, 22. þessa mánaðar, sótti stefndi ekki þing, en lögmaður stefnda boðaði með tölvupósti að skiptastjóri stefnda hefði ákveðið að þrotabúið myndi ekki halda málsvörninni áfram. Lagði stefnandi þá fram sókn og var málið dómtekið að kröfu hans. Með vísan til 3. mgr. 96. gr. laga nr. 91/1991 um meðferð einkamála verður málið dæmt eftir kröfum, gögnum og sókn stefnanda með tilliti til þess sem fram hefur komið af hálfu stefnda.

Kröfu sína um sýknu hefur stefndi rökstutt með því að hann hafi orðið fyrir tjóni vegna gallaðra vara frá stefnanda og eigi því gagnkröfu á hendur honum. Stefndi hefur ekki lagt fram nein gögn til stuðnings þessum fullyrðingum sínum. Áskildi hann sér í greinargerð rétt til að láta dómkveðja matsmenn til að meta tjón sitt vegna gölluðu eininganna, en ekki varð af því. Þykir stefndi því ekki hafa sannað að hann eigi gagnkröfu á stefnanda. Þá hafa engin gögn verið lögð fram um innborgun stefnda sem hann hefur haldið fram að hafi verið færð til bókar of lág og er því ósannað að svo hafi verið.

Með því að krafa stefnanda þykir studd fullnægjandi gögnum sem ekki hefur verið hnekkt af hálfu stefnda verður hún tekin til greina eins og hún er fram sett og nánar greinir í dómsorði.

Eftir þessum úrslitum verður stefndi dæmdur til að greiða stefnanda málskostnað sem þykir hæfilega ákveðinn 150.000 krónur.

B-kvk-nf B-kvk-nf settur héraðsdómari kvað upp þennan dóm.

Dómsorð:

Stefndi, þrotabú S12 bygginga ehf., greiði stefnanda, Einingaverksmiðjunni ehf., 1.662.414 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 6. maí 2009 til greiðsludags.

Stefndi greiði stefnanda 150.000 krónur í málskostnað.

B-kvk-nf B-kvk-nf